कांग्रेस के चाणक्य अहमद पटेल 26 की उम्र में बने थे सांसद, राजीव कैबिनेट में शामिल होने से किया था इंकार
कांग्रेस के लोकप्रिय नेता और सोनिया राहुल के थिंक टैंक कहे जाने वाले अहमद पटेल का आज देर रात निधन हो गया है।
कांग्रेस के लोकप्रिय नेता और सोनिया राहुल के थिंक टैंक कहे जाने वाले अहमद पटेल का आज देर रात निधन हो गया है। वे एक महीने से कोरोना से पीड़ित थे। जिसके चलते 71 साल की उम्र में उनका निधन हो गया। इंदिरा गांधी के दौर में 26 साल की उम्र में सांसद बने अहमद पटेल को कांग्रेस का चाणक्य कहा जाता है। इंदिरा गांधी 1980 में कांग्रेस की जबरदस्त वापसी के बाद पटेल को कैबिनेट में शामिल करना चाहती थीं लेकिन अहमद पटेल ने संगठन से अपना मोह जाहिर कर दिया। यही तस्वीर राजीव गांधी के समय में भी देखने को मिली। 1984 के चुनाव के बाद अहमद पटेल को फिर से मंत्री पद ऑफर किया गया लेकिन उन्होंने इस बार भी संगठन को ही चुना था।कांग्रेस के सुनहरे दौर से लेकर मौजूदा दौर तक उन्होंने कभी कांग्रेस संगठन में भरोसा नहीं छोड़ा। वे राजीव गांधी से लेकर सोनिया और राहुल गांधी के करीबी रहे हैं। संगठन को एक डोर में बांधे रखने के लिए उन्होंने 5 दशकों तक कांग्रेस की सेवा की। अहमद पटेल के पिता मोहम्मद इशकजी पटेल पुराने कांग्रेसी नेता रहे हैं। पिता के अनुभवों, नसीहतों ने जिंदगी कितनी बदली यह अहमद पटेल के राजनीतिक कद को देखकर समझा जा सकता है। अहमद पटेल ने 1976 में मेमूना अहमद से शादी कर ली। पटेल का परिवार राजनीति से दूर रहा। अहमद पटेल के एक बेटा और एक बेटी हैं। दोनों ही राजनीतिक दुनिया से फिलहाल दूर हैं।